Oikeuskansleri Jaakko Jonkka ilmoitti tänään jäävänsä eläkkeelle. Hänen mukaansa erimielisyydet hallituksen lakiesityksistä eivät ole vaikuttaneet eläköitymispäätökseen.

Eläköitymisestään tänään ilmoittanut oikeuskansleri Jaakko Jonkka kertoo Taloussanomille ilmoittaneensa viraston henkilökunnalle jo viime syksynä aikeistaan siirtyä eläkkeelle tulevana keväänä.

Jonkan mukaan julkisuudessa loppuvuodesta esillä olleet erimielisyydet hallituksen lakiesityksistä ja niiden ongelmakohdista perustuslakiin nähden eivät ole vaikuttaneet mitenkään eläköitymispäätökseen.

– Ei liittynyt eikä olisi voinutkaan liittyä, koska ilmoitin presidentille, pääministerille ja oikeusministerille eläköitymisestäni jo marras-joulukuun vaihteessa. Henkilökohtainen eläkeikäni tulee täyteen helmikuussa, ja tänään tuli 10 vuotta täyteen oikeuskanslerin tehtävissä, Jonkka kertoo.

Loppuvuodesta Helsingin Sanomat uutisoi, että Jonkan mukaan joissain hallituksen esityksissä on ollut suuria perustuslaillisia ongelmia.

40 vuotta juristina toiminut Jonkka paljastaa, että aikomuksena on eläköitymisen jälkeen kirjoittaa alan tiedejulkaisuihin artikkeleita.

– Tarkoitus on tehdä vähän kirjoitushommia. Jos innostusta riittää, niin tarkoitus on kirjoittaa tieteellisiä artikkeleita. Vapaan tutkijan työhön on kiinnostusta, mutta mitään stressiä en aio ottaa siitäkään, hän kertoo.

Jonkka sanoo, etteivät erimielisyydet hallituksen lakiesityksistä vaikuta eläköitymistunnelmiin.

– Omasta näkökulmastani katsottuna tässä ei ole mitään dramaattista. Kaikki tietävät, että lainvalmistelussa on ongelmia, sitä on ollut iät ja ajat ja tulee myös jatkossa olemaan, Jonkka sanoo.

Oikeuskansleri Jonkka jää virallisesti eläkkeelle toukokuun alussa. Ennen eläkkeelle jäämistään Jonkka pitää vuosilomiaan helmikuun alkupuolelta lähtien. Tänä aikana hänen tehtäviään hoitaa apulaisoikeuskansleri Risto Hiekkataipale.

Apulaisoikeuskanslerin tehtäviä hoitaa apulaisoikeuskanslerin sijainen, kansliapäällikkö Kimmo Hakonen.